น้ำมันดิบปิดพุ่ง 77 เซนต์
สัญญาน้ำมันดิบตลาดนิวยอร์กปิดพุ่งขึ้นหลังสหรัฐเพิ่มคาดการณ์ดีมานด์พลังงาน
11 ก.พ. 2553

สัญญาน้ำมันดิบตลาดนิวยอร์กปิดพุ่งขึ้นหลังสหรัฐเพิ่มคาดการณ์ดีมานด์พลังงาน
สัญญาน้ำมันดิบตลาด NYMEX (New York Mercantile Exchange) ส่งมอบเดือนมี.ค.พุ่งขึ้น 77 เซนต์ หรือ 1.04% ปิด ตลาดที่ 74.52 ดอลลาร์/บาร์เรล หลังจากเคลื่อนตัวในช่วง 72.60-74.97 ดอลลาร์
ส่วนสัญญาน้ำมันดิบเบรนท์ที่ตลาด ICE กรุงลอนดอน ส่งมอบเดือนมี.ค. เพิ่มขึ้น 41 เซนต์ หรือ 0.57% ปิดที่ 72.54 ดอลลาร์/บาร์เรล หลังจากเคลื่อนตัวในช่วง 70.83-73.00 ดอลลาร์ 
สัญญาน้ำมันดิบดีดตัวขึ้นหลังจากอีไอเอปรับเพิ่มคาดการณ์ดีมานด์พลังงานทั่วโลก 120,000 บาร์เรล/วัน เป็น 1.2 ล้านบาร์เรล/วันในปี 2553 และหลังจากมีรายงานว่าสหภาพยุโรป (อียู) และอีกหลายประเทศรวมถึงเยอรมนี ยื่นมือช่วยคลี่คลายปัญหาหนี้สาธารณะและยอดขาดดุลงบประมาณของรัฐบาลกรีซ โดยล่าสุดมีรายงานว่านายโวล์ฟกัง ชอยเบิล รัฐมนตรีคลังเยอรมนี ได้จัดประชุมร่วมกับสมาชิกสภานิติบัญญัติของเยอรมนีเพื่อกำหนดกรอบการให้ความช่วยเหลือรัฐบาลกรีซ
นอกจากนี้ ตลาดยังได้แรงหนุนหลังจากสำนักงานอุตุนิยมวิทยาของสหรัฐพยากรณ์ว่า พายุหิมะซึ่งพัดกระหน่ำวอชิงตันและบัลติมอร์เป็นระลอกที่สองภายในระยะเวลาไม่ถึงสองสัปดาห์ จะส่งผลให้สภาพอากาศหนาวจัดและมีลมกระโชกแรงราว 56-88 กิโลเมตรต่อชั่วโมงในภูมิภาคตะวันออกเฉียงเหนือ และคาดว่าในวอชิงตันและบัลติมอร์จะมีหิมะตกลงมาหนาถึง 20 นิ้ว และพายุในนิวยอร์กจะหนาถึง 10-16 นิ้ว
การปิโตรเลียมสหรัฐ (API) รายงานว่า สต็อกน้ำมันดิบในรอบสัปดาห์ที่สิ้นสุดวันที่ 5 ก.พ.พุ่งขึ้น 7.2 ล้านบาร์เรล ขณะที่สต็อกน้ำมันกลั่นลดลง 1.5 ล้านบาร์เรล และสต็อกน้ำมันเบนซินเพิ่มขึ้น 1.6 ล้านบาร์เรล
นักลงทุนจับตาดูรายงานสต็อกน้ำมันประจำสัปดาห์ซึ่งกระทรวงพลังงานสหรัฐจะเปิดเผยในวันศุกร์นี้ โดยนักวิเคราะห์ส่วนใหญ่คาดว่าสต็อกน้ำมันในรอบสัปดาห์ที่สิ้นสุดวันที่ 5 ก.พ.จะเพิ่มขึ้น 1.2 ล้านบาร์เรล สต็อกน้ำมันกลั่นจะลดลง 1.7 ล้านบาร์เรล สต็อกน้ำมันเบนซินจะเพิ่มขึ้น 300,000 บาร์เรล และอัตราการใช้กำลังการกลั่นน้ำมันจะเพิ่มขึ้น 0.2%
กระทรวงพลังงานสหรัฐประกาศเลื่อนการเปิดเผยข้อมูลสต็อกน้ำมันออกไปเป็นวันศุกร์ จากเดิมที่กำหนดไว้ในวันพุธ เนื่องจากพายุหิมะกระหน่ำพื้นที่ชายฝั่งตะวันออกของสหรัฐ ซึ่งหิมะที่ตกลงมามีความหนาถึง 20 นิ้ว ส่งผลเที่ยวบินหลายพันเที่ยวในสหรัฐถูกระงับ นอกจากนี้ ยังมีการปิดโรงเรียนหลายแห่งในนิวยอร์ก